Spektrum-veilings kom binnekort | Netwerk24
Deur Saamgestel deur Werner Wippenaar 14 Junie 2021 15:52
Die vertragings vir veilings vir nuwe breëbandspektrum kan teen Augustus uit die weg geruim wees. Foto: Unsplash
"Daar is uiteenlopende skikkingsopsies wat ontvou oor die spektrumveilings en daar is baie bemoedigende onderhandelinge," het Okosa in 'n verklaring gesê.
Die MTN-groep, wat die tweede meeste intekenare in die land het, en Telkom het hulle na die howe gewend oor hoe die reguleerder die beoogde veilings reël wat aanvanklik in Oktober verlede jaar aangekondig is ná jare van vertragings en wat na verwagting meer as R8 miljard se investering kan lok.
Die regsaksie het pres. Cyril Ramaphosa verlede week genoop om telekommunikasie-ondernemings te pak en hulle te versoek om die saak op te los tot voordeel van die land.
Keabetswe Modimoeng, voorsitter van die reguleerder, sê hy verwelkom Ramaphosa se kommentaar en hy "is vol vertroue dat dit, op grond van die besprekings en toegewings deur die partye, tot 'n goeie skikkingsooreenkoms sal lei teen nie later nie as einde Augustus 2021".
"Sodra 'n ooreenkoms bereik is, sal Okosa nog 'n paar weke benodig om die spektrumveilingproses aan die gang te sit en die nuwe sluitingsdatum vir die draadlose oop toegangsnetwerk te kommunikeer," het Modimoeng gesê.
Die markleier Vodacom, wat nie teen die proses beswaar gemaak het nie, en MTN het lank gevra vir 'n wyer spektrum om hul datadienste uit te brei en die inkomste te verhoog. Die regering beskou die stap as 'n manier om beleggings te lok om die ekonomie te laat herleef.